На основу члана 65. став 2. Закона о производњи и промету наоружања и војне опреме („Службени гласник РС”, број 36/18), а у вези са чланом 14. став 2. тачка 15) Закона о одбрани („Службени гласник РС”, бр. 116/07, 88/09 – др.закон, 104/09 – др. закон, 10/15 и 36/18),

Влада доноси

У Р Е Д Б У

О УСЛОВИМА ЗА ФОРМИРАЊЕ, ПРОСТОРНИ РАЗМЕШТАЈ, КОРИШЋЕЊЕ И ОБНАВЉАЊЕ РАТНИХ МАТЕРИЈАЛНИХ РЕЗЕРВИ ЗА ПРОИЗВОДЊУ НАОРУЖАЊА И ВОЈНЕ ОПРЕМЕ

I. УВОДНЕ ОДРЕДБЕ

Члан 1.

Овом уредбом прописују се услови за формирање, просторни размештај, коришћење и обнављање ратних материјалних резерви за производњу наоружања и војне опреме код произвођача наоружања и војне опреме.

Члан 2.

Формирање ратних материјалних резерви врше произвођачи наоружања и војне опреме којима је додељен задатак за производњу наоружања и војне опреме за тридесет дана ратног или ванредног стања.

II. УСЛОВИ ЗА ФОРМИРАЊЕ РАТНИХ МАТЕРИЈАЛНИХ РЕЗЕРВИ ЗА ПРОИЗВОДЊУ НАОРУЖАЊА И ВОЈНЕ ОПРЕМЕ

Члан 3.

Организациона јединица Министарства одбране надлежна за производњу наоружања и војне опреме израђује радни задатак произвођачима наоружања и војне опреме за тридесет дана ратног или ванредног стања.

На основу захтева Министрства одбране за обезбеђење производа и услуга, у складу са законом који уређује област одбране, закључује се уговор са произвођачима за производњу наоружања и војне опреме за 30 (тридесет) дана ратног или ванредног стања.

Члан 4.

На основу захтева Министaрства одбране за обезбеђење производа и услуга произвођач наоружања и војне опреме врши прорачун сировина и репроматеријала за производњу.

Прорачун сировина и репроматеријала за производњу наоружања и војне опреме произвођач доставља организационој јединици Министарства надлежној за производњу наоружања и војне опреме.

Финансирање набавке сировина и репроматеријала за производњу наоружања и војне опреме за тридесет дана ратног или ванредног стања произвођач врши у складу са законом који уређује област одбране.

III. ПРОСТОРНИ РАЗМЕШТАЈ, КОРИШЋЕЊЕ И ОБНАВЉАЊЕ РАТНИХ МАТЕРИЈАЛНИХ РЕЗЕРВИ

Члан 5.

Произвођач наоружања и војне опреме на основу извршеног прорачуна спроводи набавку неопходних сировина и репроматеријала за производњу наоружања и војне опреме.

Размештај набављених сировина и репроматеријала произвођач врши у објектима у којима смешта репроматеријал и сировине за редовну производњу.

Репроматеријал и сировине за производњу наоружања и војне опреме за тридесет дана ратног или ванредног стања издвајају се и означавају посебно.

Члан 6.

Произвођач наоружања и војне опреме је дужан да води евиденцију по декларисаним роковима чувања за сваку врсту сировине или репроматеријала. У складу са роковима чувања произвођач врши редовно занављање сировина и репроматеријала, тако што постојећи употребљава за текућу производњу а набавља нови као ратну материјалну резерву за производњу у условима ратног или ванредног стања.

Извештај о занављању ратних материјалних резерви произвођач доставља организационој јединици Министарства одбране надлежној за производњу наоружања и војне опреме.

Члан 7.

Контролу начина чувања и занављања ратних материјалних резерви код произвођача врши Министарство одбране преко организационе јединице надлежне за производњу наоружања и војне опреме, најмање једном током календарске године.

IV. ПРЕЛАЗНЕ И ЗАВРШНЕ ОДРЕДБЕ

Члан 8.

У року од тридесет дана од дана ступања на снагу ове уредбе произвођачи наоружања и војне опреме извршиће прорачун ратних материјалних резерви према актуелном задатку за производњу наоружања и војне опреме за тридесет дана ратног или ванредног стања.

Набавку сировина и репроматеријала за производњу наоружања и војне опреме у ратном или ванредном стању произвођачи наоружања и војне опреме извршиће у року од шездесет дана од дана ступања на снагу ове уредбе.

Члан 9.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-5157/2021

У Београду, 3. јуна 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |